text: samtryk
  
  publiceret: 2023-09-05 16:52:32+02:00
  Samtryk er en produktionsform i forlagsbranchen ved udgivelse af større, farveillustrerede værker, fx kunstbøger, kogebøger, tegneserier og børnebilledbøger. Forlag fra flere lande går sammen om at trykke et billedværk som en fælles produktion med identiske illustrationer og billedplaceringer – men med teksten på de enkelte landes sprog.
  Samtryk tjener til at reducere produktionsomkostningerne. Kendte samtryksforlag er de to engelske Mitchell Beazley (især opslagsværker) og Dorling Kindersley (især rejseguider) samt det tyske Taschen (især kunstbøger).
  En tidlig forgænger for samtryk opstod i 1830'erne, da man i galvanotypi (en efterkommer til stereotypi) kunne støbe nøjagtige metalkopier af xylografiske stokke til billedtryk. Så gik mange, store forlag sammen om at udgive billedværker trykt med støbte kopier af de samme træstokke til udgaver med teksten på hvert lands sprog. Teknikken blev meget udbredt og var en vigtig grund til at især franske og tyske illustratorer, som fx Gustave Doré og Wilhelm Busch, blev internationale berømtheder i samtiden og deres billedværker stærkt udbredt.